Det er rystende, at en række s-borgmestre er klar til at begå lovbrud, hvis håndtryk bliver et krav, for at man kan få statsborgerskab.

Sådan lyder reaktion hos Dansk Folkepartis medlem af Folketingets Indfødsretsudvalg, Kenneth Kristensen Berth.

Meldingen kommer efter borgmester i Ishøj Kommune, Ole Bjørstorp (A), borgmester i Albertslund Kommune, Steen Christiansen (A) og borgmester i Sønderborg Kommune, Erik Lauritzsen (A) har meldt ud, at de vil nægte at efterleve loven, hvis den bliver til virkelighed.

- Det er dybt rystende, at tre øverste folkevalgte vil blæse på lovgivningen. Vi får et helt forkert samfund, hvis folk kun følger lovgivning, man politisk er enig med. Så kan man jo også bare køre med 120 kilometer i timen i en 50 kilometers zone, siger Kenneth Kristensen Berth.

Læs også : Borgmester er klar til både fængsel og dagbøder for at omgå håndtrykslov

Ifølge regeringens forslag skal det være landets borgmestre, der skal lægge hånd til, hvis forslaget vedtages.

Ifølge udlændinge- og integrationsminister Inger Støjberg (V), skal det omdiskuterede håndtryk falde til en ceremoni i kommunen. Hvis ikke den nye statsborger vil give borgmesteren hånd, kan vedkommende ikke få sit statsborgerskab.

Men selvom borgmestrenes eget parti, Socialdemokratiet, har udtrykt støtte til forslaget, bliver det skudt ned i Ishøj og Albertslund, fordi det, efter borgmestrenes mening, strider mod grundlovens bestemmelser om religionsfrihed og personlig frihed.

- Jeg kommer ikke til at efterleve det. Hverken Gud, Konge eller Folketinget skal træffe beslutninger om, hvad der skal ske mellem mig og andet menneske, når vi hilser, siger Steen Christiansen, der kalder forslaget ’helt ude i hampen’.

Læs også : DF og K: Alle skal give hånd for at få statsborgerskab

Men det er overhovedet ikke borgmestrenes opgave at vurdere, om noget er i modstrid med grundloven eller ej, mener Kenneth Kristensen Berth.

- Hvis nogen mener det, må man føre en sag ved Højesteret. Så må Højesteret nå frem til en afgørelse. Det kan to borgmestre på den københavnske vestegn ikke beslutte, siger han.

Kenneth Kristensen Berth mener også, at det skal få konsekvenser for borgmestrene, hvis de ender med at begå lovbrud.